b'\n_START_ARTICLE_\nHrvatska demokratska selja\xc4\x8dka stranka\n_START_SECTION_\nPovijest\n_START_PARAGRAPH_\nHrvatska demokratska selja\xc4\x8dka stranka osnovana je 18. rujna 1994. godine u Zagrebu a registrirana je 24. srpnja 1996. godine. Nastala je od disidenata Hrvatske selja\xc4\x8dke stranke, koji su se, za razliku od tada\xc5\xa1njega strana\xc4\x8dkog vodstva, zalagali za blisku suradnju s HDZ-om. Hrvatska demokratska selja\xc4\x8dka stranka nastala je iz tzv. Ka\xc5\xa1inske inicijative, koja se poslije, zbog svoje pro\xc5\xa1irenosti na cijelu Hrvatsku, naziva Hrvatska dr\xc5\xbeavnotvorna inicijativa. Naime u Ka\xc5\xa1ini su se, 28. velja\xc4\x8de 1994. godine, sastali du\xc5\xbenosnici tada\xc5\xa1nje Hrvatske selja\xc4\x8dke stranke koji su \xc5\xbeeljeli pobolj\xc5\xa1ati rad HSS-a. Nije to bila inicijativa za novu stranku niti za borbu za vlast; bio je to poticaj stvaranju jedinstvene, dr\xc5\xbeavotvorne, demokratski jake, uspje\xc5\xa1ne, moderne i profesionalne organizacija HSS-a. No vodstvo HSS-a nije tako mislilo. Umjesto da saslu\xc5\xa1a \xc4\x8dlanove Ka\xc5\xa1inske inicijative, vodstvo HSS-a ih je suspendiralo, a na Skup\xc5\xa1tinu HSS-a odr\xc5\xbeanu 19. lipnja 1994. godine u Zagrebu bilo je nedemokratskim sredstvima zabranjen ulaz svakomu delegatu koji je sura\xc4\x91ivao u Ka\xc5\xa1inskoj inicijativi. Prista\xc5\xa1e Ka\xc5\xa1inske inicijative su se zbog toga sastali ve\xc4\x87 istog dana, 19. lipnja 1994., te uz nazo\xc4\x8dnost novinara donijeli odluku o osnivanju nove radi\xc4\x87evske i star\xc4\x8devi\xc4\x87evske stranke. Stoga je 18. rujna 1994. godine u velesajamskoj dvorani u Zagrebu odr\xc5\xbeana osniva\xc4\x8dka skup\xc5\xa1tina Hrvatske demokratske selja\xc4\x8dke stranke._NEWLINE_Temelji HDSS- a jesu star\xc4\x8devi\xc4\x87anska dr\xc5\xbeavotvornost, socijalna pravda i Radi\xc4\x87evo obiteljsko gospodarstvo. Te ideje Stranka promi\xc4\x8de u svakodnevnome i politi\xc4\x8dkome \xc5\xbeivotu, u okvirima pravde, po\xc5\xa1tenja i domoljublja._NEWLINE_Stranka je bila aktivna uglavnom na regionalnoj razini, a na parlamentarnim izborima 2003. na njezinoj listi kao nezavisni zastupnik izabran je u Hrvatski sabor Ivo Lon\xc4\x8dar.'